Arian var en av de 731 unge under 24 år som i 2017 ble kjørt til legevakta i Oslo med alkoholforgiftning eller annen akutt rus.

Arian på legevakten i 2017 Foto: privat

– Dagen begynte med en vodka red bull.

23 år gamle Arian husker i hvert fall starten.

Det er verre med slutten.

Han skulle egentlig bare ta et par øl. Men så ble han med på vorspiel. «Bli med a!» maste kompisene.

Ok, så skulle han bli med en liten tur da.

Det ble mye mer en et par øl.

«Blacka ut»

– Jeg dunka i noe, det husker jeg. Og jeg har et bilde i hodet av at jeg har blod på hendene.

Når han skal beskrive følelsen i kroppen sier han at det var som om kroppen «visna». Alt gikk i svart. Han husker ikke hvordan han kom seg til legevakta.

Men det var der han endte. Med alkoholforgiftning.

731 ganger unge på fylla endte på legevakta

Fride Behrentz Færevaag, er prosjektleder for ungdom og rus på legevakta i Oslo. Hun står bak en ny rapport som tar for seg episodene der unge under 24 år endte festkvelden på legevakta i fjor.

Fride Behrentz Færevaag, prosjektleder for ungdom og rus ved Oslo legevakt, sier hun tror mange foreldre ikke vet hvor mye de unge drikker. Foto: Privat

Typer akutte rushendelser der unge blir kjørt på legevakta:

Alkoholforgiftning

Ute av stand til å ta vare på seg selv

Fall og ulykker

Voldsepisoder

Overdoser

Kombinasjonen av at de unge vet lite om alkohol og virkning, samtidig som mange drikker sprit med høy prosent, er ifølge Færevaag selve oppskriften på å ende på legevakta.

Kom mai, du skjønne ...

Selv om legevakta i Oslo opplever en jevn pågang fra akutte hendelser som involverer unge og rus gjennom hele året, er mai en av verstingmånedene.

Russetiden merkes også på legevakta i Oslo Foto: Keilen, Berit / Keilen, Berit

– Vi setter inn ekstra med folk siden vi vet at mai er en måned med ekstra pågang, forteller Færevaag. Og beskjeden er klar:

– Har du en venn som er for full eller bevisstløs; ring etter hjelp og ikke la noen være alene!

Tid for alko-debut

De fleste unge som ender på legevakta, er over 18. Likevel er det viktig at foreldre som har barn i ungdomsskolen, også følger ekstra godt med.

Veldig tidlig alkodebut kan få alvorlige konsekvenser, sier Anne Merete Ansok leder ved ungdomsavsnittet ved Majorstua politistasjon Foto: Politiet

– Mange foreldre vil kanskje bli litt overraska nå når våren setter inn for fullt og når ungdom som vanligvis har holdt seg mye hjemme, er ute og begynner å feste for første gang, sier Anne Merete Ansok, leder ved ungdomsavsnittet ved Majorstua politistasjon.

Det er viktig å være forberedt. Å tørre å ta noen vanskelige samtaler. Og å lage gode avtaler. Ikke bare for å forebygge fest og rus, men også forberede barna på hvordan man kan mestre vanskelige situasjoner når de oppstår.

– Om situasjoner med uønsket seksuell aktivitet, vold og lignende oppstår, så må de unge vite at de kan snakke med voksne, sier Ansok.

– Ikke start dagen med vodka red bull

Arian (23) ber folk være forsiktige med alkohol på tom mage Foto: privat

I dag studerer Arian lyd og musikk på fagskolen Noroff i Oslo. Om et år er han ferdig utdannet som musikkprodusent. Da skal han satse på å lage sin egen musikk innen sjangeren EDM (elektronisk dansemusikk). Eller så blir det kanskje en bachelor i Wales.

Det som i alle fall er sikkert: han kommer ikke til å starte dagen med en vodka red bull igjen. Han sier han har lært.

– Ikke drikk så mye forskjellig, det blir bare rør. Og ikke glem å spis!

Arian anbefaler ingen å avslutte festen på legevakta.